《高子为予绘山堂图觉湖山烟树宛然目中赋答》
清代·龙燮

卑微今不偶，奥异旧曾探。苦战嗟莽北，遗经抱指南。

沈香虽召嗟，柳汁不成蓝。自幸窥中秘，翻移列簿参。

何年垂紫绶，畏路过黄龛。讵慕疲扬戟，还愁放屈潭。

腰支从曲折，唾骂只包含。杯底狂歌减，镫前瘦影毵。

园林宜腐朽，廊庙富楩楠。止有琴书载，宁须左右骖。

德公仍唤妇，元亮亦携男。粗解炊鸡黍，应教种橘柑。

优哉聊卒岁，逝矣会投簪。嗟帢辽东客，青牛柱下聃。

家山犹梦想，尺幅竟濡涵。妙手挥霜兔，华笺夺雪蚕。

江流森石壁，峰顶踞茅庵。钓舫才如叶，窊樽略似甔。

别开丘壑面，一洗涧林惭。负郭荒田在，升堂曲径谙。

当楣县凤字，开牖接鸡谈。风月寻常有，禽鱼老癖耽。

壶天留岁月，黛色想烟岚。细著丹青写，如逢异宝贪。

蛟腾空鰋鲤，鹘起扫鹑鹌。失路回狂阮，临池挽𦕈堪。

百金奚足寿，杯酒莫辞酣。他日扁舟过，鲈肥荻笋甘。

作者简介：安徽望江人，字理侯，号石楼，一号雷岸。康熙中举鸿博，授检讨，官至中允。工词曲，有《琼华梦》、《芙蓉城》等传奇。